Meget tyder på, at arkæologer har fundet den forsvundne landsby, Hovedstrup, ved Odder i Østjylland.

Fra Hovedstrup til Rodsteenseje Hovedstrup nævnes i 1300-tallet og forblev privatejet indtil 1481.

Gården blev lagt ind under kronen og godset Åkær.

Efter tabet af Skåne i 1660 overtog rigets drost Joachim Gersdorff Åkær jorden til Hovedstrup.

Gersdorff fik dette som erstatning for afgivet land i Skåne.

Datteren Sophie Amalie arvede Hovedstrup i 1661. Hun var gift med Admiral Rodsteen.

De ændrede gårdens navn til Rodsteenseje.

I forbindelse med udstykning til et nyt boligområde syd for byen har arkæologer sandsynligvis fundet de sidste rester af landsbyen, der formentlig stammer fra 1300-tallet.

Landsbyen forsvandt i 1682, men nu er der dukket spor op af jorden.

Udgravningsleder Mogens Høegsberg fra Moesgaard Museum forklarer, at de har fundet spor efter hustomter.

- Vi har fundet spor efter tre hustomter med jordgravede stolper, som er tagbærende stolper gravet ned i jorden, siger han.

To af dem er fra omkring år 1600, mens den tredje kan føres tilbage til 1200-tallet og måske endnu længere.

Metoden med huse på jordstolper er kendt tilbage fra stenalderen, men ebbede langsomt ud i høj- og senmiddelalderen, hvor man begyndte at bygge bindingsværkshuse på et stenfundament.